Αναρχικοί από το εξωτερικό βρίσκονται μεταξύ των 43 συλληφθέντων της επίθεσης στο μετρό της «Ακρόπολης».

Συγκεκριμένα, πρόκειται για δέκα αλλοδαπούς μεταξύ των οποίων είναι ένας Αμερικάνος, ενας Βρετανός καθώς επίσης και ένας Γάλλος που πριν από μερικούς μήνες είχε συλληφθεί στη διάρκεια επιχείρησης εκκένωσης στο κέντρο της Αθήνας.

Επίσης, σύμφωνα με την αστυνομία, από το σύνολο των συλληφθέντων οι 13 έχουν προσαχθεί στο παρελθόν για συμμετοχή σε δράσεις του αναρχικού χώρου.

Οι δράστες προκάλεσαν φθορές σε ακυρωτικά μηχανήματα και αρχαία ευρήματα, που βρίσκονται στον χώρο, ενώ έγραψαν και συνθήματα.

Σε βάρος των συλληφθέντων σχηματίστηκε δικογραφία για διατάραξη κοινής ειρήνης, φθορά ξένης ιδιοκτησίας, παρακώλυση συγκοινωνιών και θα οδηγηθούν στον Εισαγγελέα Πλημμελειοδικών Αθηνών.